On pakutud välja, et kuna Kuu kivimeid pole keegi näinud, siis võib laboris valmistada suvalise kivi ja öelda, et see on Kuult ning keegi ei saa  seda vaidlustada. Selline väide on aga absoluutne lollus, mis ajab iga geoloogi naerma. Kuul on esindatud põhiliselt kaks kivimtüüpi  basalt ja anortosiit. Mõlemad on tardkivimid, esimene peene-, teine jämedateralise struktuuriga. Viimaseid on laboris praktiliselt võimatu valmistada, sest suurte kristallide moodustumiseks tuleb magmat väga aeglaselt jahutada (maakoores võtab jämedateraliste tardkivimite nagu näiteks graniit moodustumine tuhandeid aastaid). Pealegi on Kuu kivimeid meteoriitidena leitud ka  Maalt ning nad sobivad koostiselt Apollo astronautide korjatud kivimitega hästi. On pakutud ka välja, et NASA ongi need kivimid Maalt korjanud. Paraku on aga siiani teada kõigest mõnikümmend Kuu meteoriiti, NASA tõi aga Kuult kivimeid kokku 381 kilo. Sellist kogust Maalt juba naljalt kätte ei saa. Lisaks on Kuu kivimeid analüüsitud paljudes laboratooriumides üle maailma. Nende vanuseks on saadud 3,1 kuni 4,4 miljardit aastat.